**ΠΑΣΧΑ ΣΤΗΝ ΕΛΛΑΔΑ**

**Σάββατο του Λαζάρου**: Σε πολλά μέρη της Ελλάδας κορίτσια ντυμένα με παραδοσιακές φορεσιές, οι Λαζαρίνες, κρατώντας ένα καλάθι και μία κούκλα, ομοίωμα του Λαζάρου, γυρίζουν από σπίτι σε σπίτι και τραγουδούν τα κάλαντα του Λαζάρου :«Ήρθ’ ο Λάζαρος ήρθαν τα βάγια…»

**Κυριακή των Βαϊων:** Οι εκκλησίες στολίζονται με κλαδιά βάγιας σε ανάμνηση της υποδοχής του Χριστού στα Ιεροσόλυμα. Επειδή στον ελλαδικό χώρο οι φοίνικες δεν απαντώνται συχνά, για τον στολισμό χρησιμοποιούνται κλαδάκια δάφνης, ιτιάς, ελιάς ή μυρτιάς. η Εκκλησία καλεί τους πιστούς να γιορτάσουν καταλύοντας τη νηστεία και επιτρέποντας τη βρώση ψαριών.

**ΜΕΓΑΛΗ ΕΒΔΟΜΑΔΑ**

**Μεγάλη Δευτέρα:** Με τη Μ.Δευτέρα ξεκινά η εβδομάδα των Παθών του Ιησού Χριστού. Η εκκλησία μας, έχει αφιερώσει την ημέρα αυτή στη μνήμη του Ιωσήφ του Παγκάλου. Στα σπίτια ξεκινούν οι ετοιμασίες, για τον εορτασμό του Πάσχα. Στα χωριά κυρίως ασπρίζονται με ασβέστη οι αυλές, βάφονται οι γλάστρες κόκκινες και φυτεύονται διάφορα λουλούδια.

**Μεγάλη Τρίτη:** Την Μ. Τρίτη γινόμαστε κοινωνοί δύο παραβολών του Κυρίου. Της παραβολής των Μωρών Παρθένων και της Παραβολής των Ταλάντων. Στον εσπερινό ακούγεται ένα από τα ωραιότερα τροπάρια, το Τροπάριο της Κασσιανής.

**Μεγάλη Τετάρτη:** Ημέρα του Μυστικού Δείπνου. Στις εκκλησίες τη Μ.Τετάρτη πραγματοποιείται του Μυστήριο του Ευχέλαιου. Ο Ιερέας διαβάζει 7 ευχές και τα 7 ευαγγέλια και ευλογεί το λάδι όπου αυτό αποκτά θεραπευτικές ιδιότητες.

**Μεγάλη Πέμπτη:** Η ημέρα της Σταύρωσης. Οι καμπάνες χτυπούν αργά και λυπημένα. Διαβάζονται τα 12 ευαγγέλια που περιγράφουν τα Άγια Πάθη. Τα φώτα στις εκκλησιές σβήνουν , τα κεριά φωτίζουν, ακούγεται η φωνή του ιερέα: « Σήμερον κρεμάται επί ξύλου…». Οι νοικοκυρές βάφουν τα κόκκινα αυγά, ζυμώνουν τα πασχαλινά κουλούρια και τα τσουρέκια…

**Μεγάλη Παρασκευή:** Ημέρα ευλάβειας, οι καμπάνες χτυπούν λυπητερά και ενώνουν τους χτύπους τους με τη λύπη κάθε πιστού. Στη μέση του ναού στέκεται ο στολισμένος *επιτάφιος*, έτοιμος να δεχτεί το σώμα του Χριστού. Ο ιερέας με βαθιά πίστη, αφού κατεβάσει από το σταυρό το σώμα του Χριστού, το σκεπάζει με ένα λευκό σεντόνι, το τοποθετεί στον επιτάφιο και το ραίνει με ροδοπέταλα.

Όταν φτάσει η νύχτα γίνεται η περιφορά του επιταφίου. Πλήθος πιστών, κρατώντας αναμμένες λαμπάδες, ακολουθούν τους ιερείς που ψάλουν τα τροπάρια εκείνης της ημέρας.

**Μεγάλο Σάββατο:** Είναι χαρμόσυνη μέρα για κάθε πιστό «Ανάστα ο θεός».

Πασχαλινές ετοιμασίες στο σπίτι για το μαγείρεμα της μαγειρίτσας.

Τα μεσάνυχτα σε κάθε εκκλησία της Ελλάδας οι ιερείς προβάλλουν στην Ωραία Πύλη, κρατώντας δεσμίδα 30 κεριών με το ΑΓΙΟ ΦΩΣ και ψάλλουν «Δεύτε λάβετε φως εκ του ανεσπέρου φωτός…» και ακολουθεί το «ΧΡΙΣΤΟΝ ΑΝΕΣΤΗ ΕΚ ΝΕΚΡΩΝ, ΘΑΝΑΤΩ ΘΑΝΑΤΟΝ ΠΑΤΗΣΑΣ ΚΑΙ ΤΟΙΣ ΕΝ ΤΟΙΣ ΜΝΗΜΑΣΙ ΖΩΗΝ ΧΑΡΙΣΑΜΕΝΟΣ». Το Άγιο Φως μεταφέρεται από σπίτι σε σπίτι για να φέρει υγεία, ειρήνη, αγάπη…

**Κυριακή του Πάσχα:** Την Κυριακή του Πάσχα γιορτάζουμε την Ανάσταση του Χριστού. Αρνί και κοκορέτσι σουβλίζονται, τσουγκρίζουμε τα κόκκινα αυγά, χορεύουμε και γλεντούμε. Όλη η επόμενη εβδομάδα είναι γιορτινή. Οι πιστοί συνηθίζουν, για σαράντα ημέρες, όταν συναντιούνται να μη χαιρετιούνται ως συνήθως αλλά να λένε τα εξής:

-Χριστός Ανέστη!

-Αληθώς Ανέστη!

**Διονύσιος Σολωμός - Ἡ ἡμέρα τῆς Λαμπρῆς**

|  |
| --- |
| *ἀπόσπασμα ἀπὸ τὸ ποίημα «Λάμπρος»* |

…………………………………….

**Χ**ριστὸς ἀνέστη! Νέοι, γέροι, καὶ κόρες,
ὅλοι, μικροί, μεγάλοι, ἑτοιμαστῆτε·
μέσα στὲς ἐκκλησίες τὲς δαφνοφόρες
μὲ τὸ φῶς τῆς χαρᾶς συμμαζωχτῆτε·
ἀνοίξετε ἀγκαλιὲς εἰρηνοφόρες
ὀμπροστὰ στοὺς ἁγίους, καὶ φιληθῆτε·
φιληθῆτε γλυκὰ χείλη μὲ χείλη,
πέστε· **Χριστὸς ἀνέστη**, ἐχθροὶ καὶ φίλοι.

………………………………………………